Håneretten var på svenskernes side, da spillerne i Aalborg Håndbold var til første træning efter EM. Klubbens direktør er stolt over resultaterne.

Der var store skulderklap og kagemænd til de spillere i Aalborg Håndbold, der var med til EM i Ungarn - særligt fire spillere hev flotte resultater hjem. Onsdag mødte de op i klubben for at genoptage træningen, men inden da stod den på hyldest og fejring af de medaljevindende spillere foran pressen og spillertruppen. Klubbens spillere har nemlig både bronze- guldmedaljer med hjem. I alt spillede syv af klubbens spillere EM for forskellige nationer. - Det er jo altid rigtig spændende i januar måned, hvor man kan sidde hjemme foran fjernsynet med en lidt lavere puls og følge sine spillere levere på allerøverste hylde, siger en stolt direktør for Aalborg Håndbold, Jan Larsen. Svensk guld og dansk bronze De to guldmedaljer tilfaldt Aalborg Håndbolds to svenske spillere Felix Claar og Lukas Sandell, der begge var med på det svenske landshold, som vandt finalen i kampen over Spanien med 27-26. - Vi går ikke så meget op i de individuelle resultater. Vi bidrog som et hold, og alle gjorde en indsats, lyder det fra Felix Claar. Både han og Lukas Sandell var under EM ramt af covid-19 - derfor var de ikke med, da Sverige spillede semifinale. Men de var klar til finalen. Her spillede Felix Claar med, mens Lukas Sandell sad udenfor. Både herhjemme men også i international håndbold, har de to svenske bagspillere gjort sig bemærket i den aalborgensiske klub - især i Champions League. De to herrer var desuden stærkt medvirkende til, at Aalborg Håndbold spillede sig i finalen i Final Four Champions League stævnet i Köln først på året. Debutanten og veteranen Der var selvfølgelig også stor hyldest til bronze-vinderne Henrik Møllgaard og René Antonsen. Veteranen Henrik Møllgaard spillede i semifinalekampen, som Danmark vandt med 35-32, blandt andet takket været hans stærke forsvarsspil. - Det er mange år siden, jeg har fået en EM-medalje, så jeg er meget glad for den, lød det fra Henrik Møllgaard under fejringen. René Antonsen var ikke med i bronzekampen. Det var hans første gang på det Danske Landshold til en slutrunde, og det blev til to EM-kampe for debutanten. Mens Henrik Møllgaard er fast mand på det danske landshold, så håber René Antonsen, at han med sin indsats har spillet sig nærmere samme position. I gang igen EM-spillerne kunne dog ikke hvile længe på laurbærene efter dagens hyldest. Straks efter champagne og fejring meldte den barske virkelighed sig, og træner Stefan Madsen kaldte ind til dagens spil -og styrketræning. For allerede fredag aften venter der både de fire EM-helte og klubbens øvrige spillere en vanskelig udekamp mod TTH Holstebro. Og søndag eftermiddag møder Aalborg-herrerne lokalrivalerne fra Mors/Thy i Gigantium. Aalborg Håndbold er lige nu nummer to i håndboldligaen, og derudover er klubben også med i Champions League gruppespillet, hvor den har samme placering. Så der venter topspillerne en intensiv kampmåned i begge ligaer.